รายงานของคณะกรรมการตรวจสอบ

เรียน ท่านผู้ถือหุ้น บริษัท สหมิตรถังแก๊ส จำกัด (มหาชน)

คณะกรรมการตรวจสอบจัดตั้งขึ้นตามมติคณะกรรมการบริษัทฯ ตั้งแต่วันที่ 14 ธันวาคม 2542
ซึ่งทุกท่านเป็นกรรมการอิสระที่ไม่ได้เป็นเจ้าหน้าที่หรือลูกจ้างของบริษัท
คณะกรรมการตรวจสอบมีจำนวน 3 ท่าน รายนามดังต่อไปนี้

1. นางสาวพรรณนา ชูชาติ ประธานกรรมการตรวจสอบ

2. นางพิริยา รัญเสวะ กรรมการตรวจสอบ (เป็นผู้มีความรู้ทางด้านบัญชีการเงิน)

3. นายโกมินทร์ ลิ้นปราชญา กรรมการตรวจสอบ (เป็นผู้มีความรู้ทางด้านบัญชีการเงิน)

คณะกรรมการตรวจสอบของบริษัทมีขอบเขต หน้าที่ และความรับผิดชอบ ดังต่อไปนี้

1. สอบทานให้บริษัทมีการรายงานทางการเงินอย่างถูกต้องและเพียงพอ

2. สอบทานให้บริษัทมีระบบการควบคุมภายใน (Internal Control) และ
ระบบการตรวจสอบภายใน (Internal Audit) ที่เหมาะสมและมีประสิทธิผล
และพิจารณาความเป็นอิสระของหน่วยงานตรวจสอบภายใน
ตลอดจนให้ความเห็นชอบในการพิจารณาแต่งตั้ง โยกย้าย เลิกจ้างหัวหน้าหน่วยงานตรวจสอบภายใน
หรือหน่วยงานอื่นใดที่รับผิดชอบเกี่ยวกับการตรวจสอบภายใน

3. สอบทานให้บริษัทปฎิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท
และเสนอค่าตอบแทนของบุคคลดังกล่าว
รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมด้วย อย่างน้อยปีละ 1 ครั้ง

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

  6. จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท
  ซึ่งรายงานดังกล่าว

ต้องลงนามโดยประธานกรรมการตรวจสอบ

7.
ปฎิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

ในปี 2555 ที่ผ่านมา มีการประชุมเป็นประจำทุกไตรมาสรวมทั้งหมด 4 ครั้งและประชุมวาระพิเศษ
1 ครั้ง รวม 5 ครั้ง ตามรายละเอียดการเข้าร่วมประชุมที่ได้เปิดเผยไว้ในรายงานประจำปีนี้แล้ว
โดยเนื้อหาของการประชุมส่วนใหญ่เป็นการพิจารณาตามหัวข้อที่ได้กำหนดไว้ข้างต้นสรุปได้ดังนี้

การสอบทานรายงานทางการเงิน

คณะกรรมการตรวจสอบได้สอบทานงบการเงินของบริษัทรายไตรมาส และงบการเงินประจำปี 2555
(ที่ผ่านการสอบทานและตรวจสอบจากผู้สอบบัญชีรับอนุญาตแล้ว) สำหรับปี 2555
คณะกรรมการตรวจสอบได้ประชุมร่วมกับผู้สอบบัญชีของบริษัทเป็นประจำทุกไตรมาส
เพื่อพิจารณารายงานผลการตรวจสอบ ข้อสังเกตุ และข้อเสนอแนะ
ตลอดจนมาตรฐานบัญชีใหม่ที่จะมีผลบังคับใช้ในปี 2556
ซึ่งการประชุมกับผู้สอบบัญชีนี้ไม่มีฝ่ายบริหารเข้าร่วมประชุม
คณะกรรมการตรวจสอบและผู้สอบบัญชีเห็นว่างบการเงินประจำปี 2555
มีความถูกต้องตามที่ควรในสาระสำคัญตามหลักการบัญชีที่รับรองทั่วไป
รวมทั้งมีการเปิดเผยข้อมูลในงบการเงินอย่างเพียงพอและทันเวลา

ระบบการควบคุมภายในและการปฏิบัติตามกฎหมายที่เกี่ยวข้องกับธุรกิจ

คณะกรรมการตรวจสอบพิจารณารายงานการตรวจสอบเกี่ยวกับระบบการควบคุมภายในเป็นประจำทุกไตรมาส
โดยผู้ตรวจสอบภายในของบริษัท ซึ่งได้แก่ บริษัทสอบบัญชีธรรมนิติ จำกัด
เป็นผู้ดูแลจัดการในฐานะเป็นหน่วยงานตรวจสอบภายในให้แก่บริษัท (Outsource Internal
Audit Function)
โดยคณะกรรมการได้ให้ข้อแนะนำและติดตามการดำเนินการแก้ไขตามรายงานการตรวจสอบในประเด็นที่มีนัยสำคัญ
เพื่อให้เกิดการควบคุมภายในที่เพียงพอและก่อให้เกิดการกำกับดูแลกิจการที่ดี ผลปรากฎว่า
โดยส่วนใหญ่บริษัทมีระบบการควบคุมภายในที่เพียงพอมีประสิทธิภาพสอดคล้องกับหลักสากล
และไม่มีการปฏิบัติใดที่ขัดแย้งกับกฎหมายที่เกี่ยวข้อง
ข้อบกพร่องที่เกิดขึ้นส่วนใหญ่เป็นไปตามปกติของธุรกิจ และได้รับการแก้ไข ป้องกัน
และติดตามโดยผู้บริหารที่เกี่ยวข้องอย่างเหมาะสม
นอกจากนี้คณะกรรมการตรวจสอบได้สอบทานและให้ความเห็นชอบแผนการตรวจสอบภายในประจำปี
2556 ที่ได้มีการปรับปรุงตามข้อเสนอแนะ
โดยแผนงานดังกล่าวยังคงเน้นการบริหารความเสี่ยงขององค์กร (Risk
Management)สืบเนื่องจากปีที่แล้วเพื่อให้องค์กรได้มีการจัดการความเสี่ยงที่เกี่ยวเนื่องกับธุรกิจขององค์กรอย่างมีประสิทธิภาพและสอดคล้องกับแผนงานและนโยบายการบริหารความเสี่ยงของบริษัท
ซึ่งครอบคลุมความเสี่ยงด้านกลยุทธ์องค์กร การเงิน การบริหารจัดการ การปฏิบัติตามกฎระเบียบ
และหลักธรรมาภิบาล โดยมีเป้าหมายให้ตัวชี้วัดความเสี่ยง (Risk Indicator)
อยู่ในระดับที่ยอมรับได้

การพิจารณาเสนอแต่งตั้งผู้สอบบัญชีและค่าสอบบัญชีประจำปี 2556

สำหรับการเสนอให้ผู้ถือหุ้นพิจารณาแต่งตั้งผู้สอบบัญชีของบริษัทประจำปี 2556 นั้น
คณะกรรมการตรวจสอบพิจารณาผลการปฏิบัติงานของผู้สอบบัญชีในปีที่ผ่านมาแล้วเป็นที่น่าพอใจ
และได้สอบทานคุณสมบัติของผู้สอบบัญชีว่าเหมาะสมแล้ว
ดังนั้นจึงเห็นสมควรเสนอให้แต่งตั้งผู้สอบบัญชีจากสำนักงานเดิม คือ นายสมคิด เตียตระกูล
ผู้สอบบัญชีรับอนุญาตทะเบียนเลขที่ 2785 หรือ นางสุมาลี โชคดีอนันต์
ผู้สอบบัญชีรับอนุญาตทะเบียนเลขที่ 3322 หรือ นายธีรศักดิ์ ฉั่วศรีสกุล
ผู้สอบบัญชีรับอนุญาตทะเบียนเลขที่ 6622 แห่งบริษัท แกรนท์ ธอนตัน จำกัด ซึ่งมีความเป็นอิสระ
เป็นผู้สอบบัญชีบริษัทประจำปี 2556 โดยกำหนดค่าตอบแทนประจำปี 2556 ที่ 715,000 บาท/ปี
โดยคณะกรรมการจะได้เสนอให้คณะกรรมการบริษัทพิจารณา
ก่อนเสนอให้ที่ประชุมผู้ถือหุ้นพิจารณาอนุมัติต่อไป

รายการที่เกี่ยวโยงกันหรือรายการที่อาจมีความขัดแย้งทางผลประโยชน์

ในปี 2555 นี้ คณะกรรมการตรวจสอบมีการประชุมในวาระพิเศษ 1 ครั้ง เมื่อวันที่ 10 ตุลาคม
2555 กับที่ปรึกษาทางการเงินอิสระ
เพื่อพิจารณาความเหมาะสมของรายการซื้อที่ดินจากบุคคลที่เกี่ยวโยงกัน
ทั้งนี้คณะกรรมการตรวจสอบได้ซักถามถึงเหตุผลของการเข้าทำรายการ
ซึ่งคณะกรรมการตรวจสอบพิจารณาแล้วเห็นว่ารายการซื้อที่ดินดังกล่าวมีความเหมาะสม โปร่งใส
และดำเนินการเพื่อประโยชน์ของบริษัท
นอกจากนี้ยังได้พิจารณาสอบทานรายการระหว่างกันที่เกิดขึ้นระหว่างบริษัท กับ
บุคคลที่มีผลประโยชน์ร่วม รวมถึงรายการที่อาจมีการขัดแย้งทางผลประโยชน์อื่นๆ
ซึ่งได้มีการเปิดเผยข้อมูลที่ครบถ้วนตามที่ควรในสาระสำคัญแล้วในงบการเงินประจำปี

คณะกรรมการตรวจสอบมีความเห็นว่า
บริษัทได้จัดทำงบการเงินเป็นไปตามมาตรฐานการบัญชีที่รับรองทั่วไป เชื่อถือได้
รวมทั้งมีระบบการบริหารความเสี่ยงและการควบคุมภายในที่เหมาะสมเพียงพอที่จะสามารถสนับสนุนให้บริษัทมีการกำกับดูแลกิจการที่ดีต่อไปอย่างต่อเนื่อง

.......................................................

(นางสาวพรรณนา ชูชาติ)

ประธานกรรมการตรวจสอบ

วันที่ 14 กุมภาพันธ์ 2556

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัท สหมิตรถังแก๊ส จำกัด (มหาชน)
เป็นผู้รับผิดชอบต่อรายงานทางการเงินของบริษัทและสารสนเทศที่ปรากฏในรายงานประจำปี
งบการเงินสำหรับปี สิ้นสุดวันที่ 31 ธันวาคม 2555
จัดทำขึ้นตามมาตรฐานการบัญชีที่รับรองทั่วไปในประเทศไทย
โดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่สมเหตุสมผลในการจัดทำ
รวมทั้งมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน
โดยผู้สอบบัญชีได้สอบทานและตรวจสอบงบการเงินและแสดงความเห็นในรายงานผู้สอบบัญชีอย่างไม่มีเงื่อนไข
งบการเงินจึงสะท้อนฐานะทางการเงิน ผลการดำเนินงาน
และกระแสเงินสดในปีที่ผ่านมาอย่างถูกต้องตามที่ควรในสาระสำคัญ
อันเป็นประโยชน์ต่อผู้ถือหุ้นและผู้ลงทุนทั่วไปในการใช้งบการเงิน

คณะกรรมการได้ให้ความสำคัญต่อหน้าที่และความรับผิดชอบในการกำกับดูแลและพัฒนาการปฏิบัติให้เป็นไปตามหลักการกำกับดูแลกิจการที่ดี
รวมทั้งจัดให้มีการดำรงรักษาไว้ซึ่งระบบการบริหารความเสี่ยงและการควบคุมภายในที่มีประสิทธิภาพและประสิทธิผล
เพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง ครบถ้วน
ทันเวลาและเพียงพอที่จะดำรงรักษาไว้ซึ่งทรัพย์สิน
ตลอดจนเพื่อให้ทราบจุดอ่อนเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ทั้งนี้คณะกรรมการบริษัทได้แต่งตั้งคณะกรรมการตรวจสอบ
ซึ่งเป็นกรรมการอิสระให้เป็นผู้ดูแลรับผิดชอบเกี่ยวกับคุณภาพการรายงานทางการเงินและระบบควบคุมภายใน
โดยความเห็นของคณะกรรมการตรวจสอบ
เกี่ยวกับเรื่องนี้ปรากฏในรายงานของคณะกรรมการตรวจสอบซึ่งได้แสดงไว้ในรายงานประจำปีนี้แล้ว

คณะกรรมการบริษัทมีความเห็นว่า
ระบบการควบคุมภายในของบริษัทโดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัท
ณ วันที่ 31 ธันวาคม 2555

.......................................................
.........................................................

(นายวินัย วิทวัสการเวช) (นางสุภา พรหมสาขา ณ สกลนคร)

ประธานกรรมการ กรรมการผู้จัดการ